„Вдъхновяваща, успешна и красива – предизвикателството да бъдеш жена“

Какво е да бъдеш жена?! Че и вдъхновяваща, успешна и красива или с една дума – еманципирана. Един доста тежък въпрос, който е вълнувал цивилизациите още от римско време и ще вълнува поколения наред в бъдещето. За мен, да бъдеш жена е предизвикателство, което никак не е леко и може да бъде разгледано от няколко нива на възприятие – биологично, социално, религиозно и психологично. От биологична гледна точка, жената, сама по себе си, е човек (homo sapiens), който човек носи своите биологични и анатомични белези – пол „жена“. Понякога по-видими белези – с по-големи млечни жлези и по-малко окосмяване, а понякога не толкова видими – липса на видими млечни жлези и окосмяване близко до мъжкото… От социална гледна точка, жената е майка, тя е „инкубатор“ за човешкия ембрион и е в основата на възпитанието и отглеждането на децата до навършването им на 2 годишна възраст. Взаимно отговорна (с мъжа – баща) за действията на отрочетата до 18 години. На кратко, част от най-малката социална градивна единица – семейството. Докато от психологична гледна точка, жената е многопластова личност, която е склонна към извършване на няколко дейности едновременно. Например, едновременно да кара кола, говори по телефона и да си слага червило. Шегувам се, но например, да готви докато пише домашните с децата и периодично зарежда пералнята и простира. Според християнството, една жена, за да бъде щастлива и независима в щастието си, е необходимо да бъде възпитавана в християнските добродетели и благонравие. Това ли определя жената днес? Нейният външен вид или нейната роля в обществото. За мен, предизвикателството да бъдеш жена, която е вдъхновяваща, успешна и красива, се определя от индивидуалните особености на всяка жена. Особености като здраве, социална среда, социален статут и интелект. Не можем да кажем, че само богатите жени са красиви, успешни и вдъхновяващи, но определено те са доста по-известни и могат да повлияят на повече човешки съдби с историите си. Има едни такива жени, които не са известни и богати, не са постигнали в кариерата си кой знае какво постижение и за тях целият им свят и движеща сила са децата – чужди и свои, бъдещето на всяка една цивилизация. Жени, които когато погледнеш, знаеш че носят необикновена сила в себе си, а когато ги заговориш – потъваш в думите им и се чувстваш разбран, обгрижен и защитен. Жени, които си пожелавам да срещам все по-често – мъдри, грижовни, обичащи закрилници на живота. Онези, които никой не забелязва, не защото са незабележими, а защото ги приемаме за даденост – приятелка, дъщеря, сестра, майка, леля, баба. Жените, които ни вдъхновяват всеки ден със своята еманципация, доброта и благотворителност.

Мислейки си, за жените като предизвикателство, веднага изникват в мен редица въпроси. Как са живеели жените преди и как живеят днес? Как живеят жените в България и в другите държави, другите континенти? Не толкова известен факт, за всички, е че жените

нямат човешки права във всички държави по света и някой друг определя това как те изглеждат, говорят, мислят или действат, че даже дали да живеят. Дори Джон Ленън засяга проблема на жените в една от песните си „Жената е негърът на света“. И това не се определя от религията, повярвайте ми. Няма религия проповядваща насилие! Държави като Пакистан – жената може да бъде бита от съпруга си с възпитателна цел и жените са малоценни свидетели в съда като не се вземат за валидни показанията подадени от тях. Или в държавите Индия, Бахами и Сингапур момичетата се женят на възраст от 13 до 15 години и не могат да отказват полово сношение на съпрузите си. Такава крехка възраст, все още деца в разцвета на своя растеж и развитие. В подобна обстановка идеята за вдъхновяваща, успешна и красива изобщо няма да се доближава до представата в държави като Франция или Англия, например. Интересен факт, напомнящ малко на обстановката в нашата държава преди доста години е, че в Ливан и Малта – жената може да бъде отвлечена и изнасилена, САМО ако след този акт мъжът сключи брак с нея… до някъде прилича на наши стари български обичаи, нали?! А можем ли да кажем, че подобен акт е хуманен и цивилизован?! Можем ли да кажем, че жените там изобщо могат да изразяват себе си, да бъдат жени… В държави, където жената няма право да бъде самостоятелен човек, който изразява мисли, чувства или изобщо себе си като личност. При подобни условия, да си вдъхновяваща, красива и успешна е преди всичко в това да оцелееш и да не се набиваш на очи. Да си невидима и удобна за всички… Само ще спомена и Китай, където макар и да са напреднали доста с технологиите, спрямо отношението си към жените не бих могла да кажа същото. Едва наскоро, през 2001, обновиха законите си срещу насилието в семействата върху жените, които до него момент са можели да бъдат не просто насилвани, но дори и убивани.

Друг малко известен факт е, че в България жените имат право на ГЛАС едва от 15 Януари 1938 година (едва 85 години), което не е толкова далече във времето. С получаването на това право българските жени започват и борбата за равноправие с мъжете в гражданското управление и право, изобщо в цивилизования живот, където жената е еманципирана и има властта сама да определя съдбата си. Не толкова известната русенка Димитрана Иванова (1881 – 1960) е била една вдъхновяваща, красива и успешна жена, приятелка, майка, дъщеря, сестра. Била е дългогодишен управител на „Български женски съюз“ , както и член на управителния съвет на „Международния алианс на жените за избирателно право и равноправно гражданство“, с две висши образования от Софийски университет – право, и Швейцария, Цюрих – философия и педагогика. Използвайки дадените й ресурси, работи като учителка, единствената професия позволена на жените в България по това време. Димитрана Иванова работи активно по въпроси свързани със семейството като ролята на съпругата и майката, социалната защита на майчинството и детството, превенция на детската престъпност – изобщо за благото на всички жени и деца в България. През 1925 г. е сред основателите на Дружеството за защита на децата и членка на борда му до 1935 г. На пръв поглед българските жени не живеят в подтисничество, макар да нямат право на политически глас, а гражданските им права се различават доста от тези на мъжете. В резултат на тази така малка промяна, на пръв поглед малка, се променя благополучието на жените в днешна България. Сигурна съм, никоя жена не се е замисляла или съмнявала в това дали има право да бъде образована с дадена научна степен, да бъде прегледана от лекар и лекувана, да избира свободно дрехите, обувките и прическата си, да

направи аборт или пък да подаде жалба срещу насилника си – да има право на глас. Да бъде чувана, разбирана и обгрижвана от съгражданите и близките си. Да има право на живот!

Знам, че до тук, звуча малко като докладчик, но няма как да дам отговор на поставения въпрос без да погледна цялата картинка, от по-мащабен ъгъл. Така погледнато, на световната история и политика относно жените и техните права, определено ни връхлита мисълта, че за всяка една държава дефиницията за вдъхновяваща, успешна и красива жена е различна. За мен, тази жена е приемаща със смирение предизвикателствата поставени пред нея от биологична, социална, религиозна и психологична гледна точка. Предизвикателствата да приеме биологичните си особености без да иска да променя пола си. Знаете за кои женски биологични особености говоря, или поне жените ме разбират, както и някои мъже. Сигурна съм, че има такива. Съпричастни мъже, емпати, любящи и грижовни. Да живее здравословно приемайки своите биологични особености, възползвайки се от съвременната медицина и нейните предимства, защото здравословния начин на живот разкрасява и е новото „секси“ . Предизвикателствата на социума – да изпълни дълга си към семейството въпреки репресиите и лошите условия на социализация след раждането и превъплъщението в родител, от женски пол. Предизвикателствата на социума, готов да я осъди или смажи с присмех, защото сексизма и дискриминацията са там и всеки е готов да я етикира за това, че се е осмелила да излезе от „приетия“ стереотип и да бъде различна. Да бъде себе си! Предизвикателствата на религията – не само да цитираш човешките добродетели, но и да ги разбираш, да ги осиновиш и прилагаш в ежедневието си. Да бъдеш благодетелка, дори да нямаш нищо в джоба си. Да бъдеш щедра и да даваш това, с което Господ те е дарил – топла усмивка, мила дума, жест или съвет.

В заключение, да бъдеш вдъхновяваща, успешна и красива или предизвикателството да бъдеш жена днес, за мен, се изразява в това да отстояваш правата си – с мъдрост и дипломатичност, бъдейки работничка, дъщеря, приятел, съпруга и майка; да приемаш себе си – такава каквато Господ те е създал, и да се раздаваш на тези, които са в беда и нужда. Да си мъдра и съобразителна, възползвайки се от предимствата на съвремието, бидейки многопластова и сложна личност изтъкана не само от емоции, но и животворна мъдрост. Пазителка на живота и извор на живот! Точно каквато е била Димитрана Иванова за своето време, че и днес. Вдъхновила е хиляди жени да се борят за правото си на глас, действайки безкористно и мъдро, възползвайки се от единствената си възможност – да бъде учител. Феминизирана и нежелана професия от мъжете в патриархалните общества. Защо ли? Защото отглеждането на деца е „женска работа“, според остарелия сексистки стереотип. Била е красива, защото е запазила женствеността си и е живеела здравословно, за което съдя от преклоните й години, в които си е отишла от този свят – 79, и разбира се от снимките й. А за успеха, то е ясно. Тя е била една от движещите сили за еманципацията на съвременната българка, редом с други велики, но не толкова известни българки. И все пак, в края на деня, тя е била най-обикновена жена, приятелка, дъщеря, сестра, съпруга и майка. Всяка една от нас може да бъде такава, стига да приеме предизвикателството и да има смелостта да заяви правото си да бъде жена!

Използвани източници:

Иеромонах Порфирий (Глинска света обител) „За възпитанието на девойката в истински християнски дух“ – http://www.sveta-gora-zograph.com/blagodatna/celomudrie/slova.php?id=1

Вениана Петкова, „В кои държави жените нямат думата“, 04.09.2022? ( не е посочена дата в статията) - https://www.mila.bg/article/5917291

Цвети Цанева, „На тази дата: Българската жена получава право на глас“ https://www.hera.bg/s.php?n=4166

Велина Томова , 03.02.2023, „Забравените българки – Димитрана Иванова, заради която имаме равни права с мъжете “ – https://www.edna.bg/svobodno-vreme/dimitrana-ivanova-zaradi-koiato-imame-ravni-prava-s-myzhete-4651344

Юнг Чан, „Дивите лебеди – трите дъщери на Китай“, публикувана в 1991

Силвия Филева, Русе